মর থেংগারি
মর থেংগারি বা মর থেঙ্গারি (বাংলা: "আমার বাইসাইকেল") বাংলাদেশে নির্মিত সর্বপ্রথম চাকমা ভাষার স্বল্পদৈর্ঘ্য চলচ্চিত্র। ২০১৪ সালের ১৩তম বাংলাদেশ আন্তর্জাতিক স্বল্পদৈর্ঘ্য ও উন্মুক্ত চলচ্চিত্র উৎসবে প্রদর্শিত হয় এই চলচ্চিত্রটি। অং রাখাইন পরিচালিত এই চলচ্চিত্রটি এক তরুণকে ঘিরে গড়ে উঠেছে, যার সম্বল কিনা কেবলই একটি বাইসাইকেল। রাঙামাটি পার্বত্য অঞ্চলের অপরূপ দৃশ্যপটে দৃশ্যায়ণ, ভাল অভিনয় এবং চাকমা জীবনের সহজ প্রতিচ্ছবি এই চলচ্চিত্রটিকে দর্শকদের নিকট প্রিয় করে তুলে। মর থেংগারি সেন্সর বোর্ডের অনুমতি পায়নি। ফলে বাংলাদেশে এই চলচ্চিত্রের বাণিজ্যিক মুক্তি দেয়া হয়নি। এই চলচ্চিত্র বাংলাদেশসহ বিভিন্ন দেশের চলচ্চিত্র উৎসবে প্রদর্শিত হয়েছে।